РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/160-21

29. април 2021. године

Б е о г р а д

З А П И С Н И К

13. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 27. АПРИЛА 2021. ГОДИНЕ

Седница је почела у 12,00 часова.

Седницом је председавала Сандра Божић, председник Одбора.

Седници су присуствовали: Александар Чотрић (дошао у току прве тачке дневног реда), Вук Мирчетић, проф. др Марко Атлагић, Јован Колунџија, Милош Терзић, Милица Обрадовић, Жељко Томић (дошао у току прве тачке Дневног реда), чланови Одбора.

Седници су присуствовали: Ивана Поповић (Сандра Божић), Ана Миљанић (Лав Григорије Пајкић), Небојша Бакарец (Иван Тасовац), Зоран Томић (мр Јадранка Јовановић), Јелена Михаиловић (Снежана Пауновић), Љубомир Марић (Јован Колунџија) и Јустина Пупин Кошћал (Јелица Сретеновић) заменици чланова Одбора.

Седници нису присуствовали: Милена Поповић, Мира Петровић, Розалија Екрес, Наташа Михаиловић Вацић, нити њихови заменици.

На предлог председавајућег, чланови Одбора су, већином гласова (десет за, један није гласао), усвојили следећи

Д н е в н и р е д

1. Разматрање Предлога закона о изменама и допунама Закона о култури, који је поднела Влада, у начелу;
2. Разматрање Предлога закона о изменама и допунама Закона о оснивању Музеја жртава геноцида, који је поднела Влада, у начелу;
3. Утврђивање Листе кандидата за члана Савета Регулаторног тела за електронске медије коју је предложио надлежни одбор Скупштине Аутономне покрајине Војводине.

ПРВА ТАЧКА ДНЕВНОГ РЕДА: Разматрање Предлога закона о изменама и допунама Закона о култури, који је поднела Влада, у начелу

У уводним напоменама, Сандра Божић, предсeдник Одбора, обавестила је чланове Одбора, да седници присуствују: Радован Јокић и Данијела Ванушић, вршиоци дужности помоћника министра културе и информисања.

Подсетила је све присутне да је Влада Републике Србије 9. априла 2021. године, поднела Народној скупштини Предлог закона о изменама и допунама Закона о култури.

Радован Јокић, помоћник министра културе и информисања, обавестио је све присутне да се овим законом утврђује начин остваривања општег интереса у култури и обављање културних делатности, права и обавезе Републике Србије.

Истакао је и чињеницу да је Закон о култури на снази од септембра 2009. године, као и да се може констатовати да је прошло довољно времена од његове практичне примене да би се правилно утврдили циљеви везани за измене и допуне овог акта.

Као неке од кључних питања које измене и допуне Закона о култури треба да реше, Радован Јокић навео је побољшање процедуре расписивања јавних конкурса за финансирање или суфинансирање програма и пројеката у култури и уметности, унапређење рада Националног савета за културу, затим побољшање процедуре оснивања и регистрације установа културе, унапређење сарадње оснивача и управних одбора установа културе у процедури расписивања и спровођења јавних конкурса за избор директора, и на крају побољшање процедуре уплата доприноса самосталним уметницима.

У дискусији су учествовали: Сандра Божић, Јелена Михаиловић и Радован Јокић.

Председник Одбора Сандра Божић истакла је да се у досадашњем раду, јасно види посвећеност Министарства културе и информисања у осавремењивању правне регулативе и успостављању ефикаснијих процедура у области културе. Такође, истакла је да се увођењем одредбе у Предлог закона о изменама и допунама Закона о култури која прописију обавезу локалних самоуправа да обезбеди средства за уплате доприноса самосталним уметницима, подстиче и унапређује њихов рад као носиоца делатности од општег интереса у култури.

Поводом питања Јелене Михаиловић, Радован Јокић, вршилац дужности помоћника министра култура и информисања, истакао је да статус истакнутог уметника додељује министар, на предлог Националног савета за културу а да предлоге за члана Националног савета за културу достављају централне установе културе у Републици Србији.

Одбор је, једногласно (13 за), предложио Народној скупштини да прихвати Предлог закона о изменама и допунама Закона о култури, који је поднела Влада, у начелу.

Одбор је, једногласно (13 за), за известиоца Одбора на седници Народне скупштине за Предлог закона о изменама и допунама Закона о култури, у начелу одредио Сандру Божић.

ДРУГА ТАЧКА ДНЕВНОГ РЕДА: Разматрање Предлога закона о изменама и допунама Закона о оснивању Музеја жртава геноцида, који је поднела Влада, у начелу

Председник Одбора је подсетила све присутне да је Влада Републике Србије 16. априла 2021. године, поднела Народној скупштини Предлог закона о изменама и допунама Закона о оснивању Музеја жртава геноцида.

Данијела Ванушић, вршилац дужности помоћника министра култура и информисања, указала је на чињеницу да је овај закон донет 1992. године, као и да ће се доношењем измена и допуна овог закона, решити пре свега проблем усаглашавања овог закона са Законом о култури, чиме ће се ова установа изједначити са другим установама заштите културног наслеђа, али и утврдити специфичности овог музеја.

Поводом ове тачке дневног реда дискутовала је Сандра Божић.

Председник Одбора указала је на чињеницу да Влада Републике Србије, као и председник Републике, изменама и допунама овог предлога закона, поред успостављања ефикаснијих процедура и побољшања правне регулативе, посвећују велике напори на сећање свих жртава геноцида у 20. веку.

Одбор је, једногласно (13 за), одлучио да предложи Народној скупштини да прихвати Предлог закона о изменама и допунама Закона о оснивању Музеја жртава геноцида, који је поднела Влада, у начелу.

Одбор је, једногласно (13 за), за известиоца Одбора на седници Народне скупштине за Предлог закона о изменама и допунама Закона о оснивању Музеја жртава геноцида, одредио Сандру Божић.

ТРЕЋА ТАЧКА ДНЕВНОГ РЕДА: Утврђивање Листе кандидата за члана Савета Регулаторног тела за електронске медије коју је предложио надлежни одбор Скупштине Аутономне покрајине Војводине.

У уводним напоменама, Сандра Божић, председник Одбора, обавестила је чланове Одбора да седници присуствује председник Одбора културу и јавно информисање Скупштине Аутономне покрајине Војводине, господин Милан Суботин.

Председавајућа је подсетила присутне да је Јавни позив за предлагање кандидата за члана Савета Регулаторног тела за електронске медије који се бира на предлог надлежног одбора Скупштине Аутономне покрајине Војводине објављен на интернет страници Народне скупштине 6. априла 2021. године, у складу са чланом 10. став 1. Закона о електронским медијима. Такође, истакла је да је Јавни позив истог дана уручен и надлежном одбору Скупштине Аутономне покрајине Војводине.

У даљем излагању, Сандра Божић информисала је присутне да је на основу Јавног позива, надлежни одбор Скупштине Аутономне покрајине Војводине, имао рок од 15 дана, од дана објављивања Јавног позива, да Одбору достави образложени предлог два кандидата за члана Савета Регулатора. Рок за предлагање кандидата истекао је 21. априла 2021. године, а овлашћени предлагач је истог дана доставио Одбору образложени предлог два кандидата.

Председавајућа је обавестила чланове Одбора да су за члана Савета Регулатора, који се бира на предлог надлежног одбора Скупштине Аутономне покрајине Војводине, предложени: Милорад Вукашиновић и Горан Ерор, који испуњавају услове прописане Законом и Јавним позивом.

Милан Суботин је у свом обраћању истакао да је Одбор за културу и јавно информисање Скупштине Аутономне покрајине Војводине, на седници одржаној 21. априла 2021. године утврдио образложени предлог два кандидата за избор члана Савета Регулатора и исти доставио Одбору за културу и информисање Народне скупштине.

Није било дискусије.

Одбор је, једногласно (13 за), утврдио Листу кандидата за члана Савета Регулаторног тела за електронске медије коју предлаже надлежни одбор Скупштине Аутономне покрајине Војводине, а на којој ће се налазити следећи кандидати:

1. Милорад Вукашиновић и

1. Горан Ерор.

Председавајућа је најавила да ће се на наредној седници одржати разговор са предложеним кандидатима у складу са чланом 12. Закона о електронским медијима.

Седница је завршена у 12,40 часова.

СЕКРЕТАР ПРЕДСЕДНИК

Дана Гак Сандра Божић